[image: Et bilde som inneholder logo, Grafikk, symbol, Font

KI-generert innhold kan være feil.]
Forslag til Romsås IL`s årmøte 2026
25.03.2026


Forslag til Romsås IL`s årsmøte 2026:
 
Sak 1: Oppdatering av Romsås Idrettslags logo

Bakgrunn
Romsås Idrettslag har over tid manglet gode, digitale og grafiske versjoner av dagens logo. Dette har gjort det utfordrende å bruke logoen i trykksaker, profileringsartikler og digitale flater. For å sikre en moderne, tydelig og teknisk brukbar logo, har idrettslaget fått bistand av en frivillig grafisk designer til å revidere og forbedre eksisterende logo.
Arbeidet har hatt som mål å bevare logoens identitet, men forbedre tydelighet og kvalitet. Designer har utarbeidet flere forslag, og styret har enstemmig landet på en forbedret versjon av dagens logo, vist til høyre på illustrasjonen.

Endringer i logoen
Den nye versjonen inneholder følgende justeringer:
· Tydeligere tekst i ytterste sirkel, som gjør navnet “Romsås Idrettslag” mer lesbart.
· Større og klarere ytre ring, som gir bedre balanse og synlighet.
· Forbedret lesbarhet på bokstaven “Å”, som i dagens logo ikke kommer godt nok frem.
· Full stiftelsesdato (“26.01.1972”) er inkludert nederst i ringen, i stedet for kun årstallet.
· Generell estetisk og teknisk oppgradering som sikrer at logoen fungerer godt i både små og store formater, i trykk og digitalt. Derav også tilpasninger i farger, slik at logoen representeres på best mulig måte i alle flater.
Logoens farger, symbolske uttrykk og hovedform er bevart.


Forslag til vedtak: 
Årsmøtet vedtar at Romsås Idrettslags logo oppdateres i tråd med fremlagt forslag, og at den nye logoen (vist til høyre) gjøres gjeldende som klubbens offisielle logo fra og med dags dato.
Styret gis fullmakt til å utarbeide nødvendige filformater og tilrettelegge for implementering på klubbens profileringsmateriell, digitale flater og trykksaker, inkludert fargekoder.

Sak 2: Endring av lov
Fotballstyret er i en prosess om å bli akseptert som kvalitetsklubb i henhold til NFFs normer. Dette inngår også som et ledd i at RIL går inn i et Bærekraft prosjekt med OIK og NFF Oslo. Dette fører til økt krav om struktur og organisering av fotballgruppa og vil naturlig nok kreve en del innsats fra fotballstyret for å komme i mål. Det er derfor ønskelig å utvide antall styremedlemmer i fotballen fra to til tre.
Fotballens styre vil da bestå av en leder, en nestleder, tre styremedlemmer og en vara.

Forslag til vedtak:
Fotballens styre økes med et styremedlem fra to til tre. Styret vil da bestå av en leder, en nestleder, tre styremedlemmer og et varamedlem
(Krever 2/3 flertall)

Sak nr. 3: Utstyrspolicy for Romsås IL
Forslag til ny utstyrspolicy har blitt jobbet med å utarbeide av arbeidsgruppen bestående av representanter fra idrettene (alle har blitt invitert) og til slutt hovedstyret.
Utstyrspolicyen skal sikre felles standarder for klubbens profil, farger, drakter og øvrig utstyr. Understøtte klubbens samarbeidsavtale med Torshov Sport og Nike som hovedleverandører. Sikre en helhetlig og tydelig visuelle identitet på tvers av idrettene i Romsås IL. Definere godkjente unntak for særidretter der behovene tilsier alternative løsninger. Regulere bruk av klubbens logo, design, trykk og supporterutstyr. Fastsette rutiner for evaluering av policyen annet hvert år.

Forslag til vedtak: Policyen gjelder fra vedtaksdato, og eventuelle endringer i design, kolleksjon eller unntak skal godkjennes av hovedstyret.

Sak nr. 4: Oppstart av baseball lag i Romsås IL. 
Romsås IL har mottatt en forespørsel om å etablere et aktivitetstilbud i baseball for barn i alderen 6–12 år. Hovedstyret har per dags dato ikke rukket å utrede forespørselen fullt ut. Dette gjelder blant annet behov for hall- og baneanlegg, rekruttering av trenere, økonomiske rammer og forventet oppslutning blant barn og foresatte. Hovedstyret mener at det kan være et spennende og utviklende tilbud for klubben, men at en grundigere kartlegging må ligge til grunn før en endelig beslutning tas. For å sikre fremdrift og unngå unødig forsinkelse i vurderingsarbeidet, ønsker hovedstyret mandat fra årsmøtet til å fatte endelig beslutning om eventuell oppstart av en baseballgruppe i Romsås IL.

Forslag til vedtak
Årsmøtet gir hovedstyret fullmakt til å gjennomføre nødvendig kartlegging og fatte endelig beslutning om etablering av baseball som aktivitet i Romsås IL for aldersgruppen 6–12 år.




Sak 5: Forslag til årsmøte i Romsås Idrettslag (RIL) - Sissel Smeby 
Ber om at styret i RIL informerer årsmøtet om hvor langt man har kommet i prosessen rundt «klubb-/flerbrukshus» på Bjøråsen.

Forslag til vedtak: Romsås IL skal informerer årsmøtet om hvor langt man har kommet i prosessen og hva som skal til for å få ferdig «klubbhus/flerbrukshus i nærheten av Bjøråsen fotballbane. Romsås IL skal også ved hvert årsmøte gi denne informasjonen.

Styrets innstilling: Styret støtter intensjonen bak forslaget og mener dette fremgår gjennom årsrapporten. Vi informerer gjerne om status, men at dette ikke egner seg som et årsmøtevedtak i seg selv. 

